João Cancelo

**João Pedro Cavaco Cancelo** (s. 27. toukokuuta 1994 Barreiro) on portugalilainen jalkapalloilija. Hän edustaa Espanjan pääsarjassa pelaavaa Barcelonaa lainalla Al-Hilalista ja on pelipaikaltaan laitapuolustaja.

## Seurajoukkueura
Cancelo siirtyi FC Barreirensesta Benfican junioriorganisaatioon vuonna 2007. Hän pelasi Benfican kakkosjoukkueessa 51 Segunda Ligan ottelua kausilla 2012–2014. Seuran ykkösjoukkueessa hän pelasi yhden Primeira Ligan ottelun toukokuussa 2014. Hän siirtyi 20. elokuuta 2014 Benficasta kauden kestävällä lainasopimuksella espanjalaisseura Valenciaan. Hän teki ensiesiintymisensä joukkueessa 25. syyskuuta 2014 ottelussa Córdobaa vastaan. Kesällä 2015 hän siirtyi pysyvästi Valenciaan. Hän pelasi seurassa kaikkiaan 74 Primera Divisiónin ottelua, joissa teki kaksi ja syötti kahdeksan maalia. Mestarien liigan kuudessa ottelussa hän sekä viimeisteli että alusti yhden maalin.

Kauden 2017–2018 Cancelo pelasi lainalla Italian Serie A:ssa Interin joukkueessa. Pelaamissaan 26 liigaottelussa hän teki yhden maalin ja antoi neljä maalisyöttöä. Kesällä 2018 Cancelo siirtyi runsaan 40 miljoonan euron siirtosummalla italialaisseura Juventukseen. Hän oli voittamassa Italian-mestaruutta 2019 ja supercupia 2018. Hän pelasi 25 liigaottelua, joissa teki yhden ja syötti kaksi maalia. Mestarien liigan seitsemässä ottelussa hän antoi kolme maalisyöttöä.

Elokuussa 2019 Cancelo siirtyi 65 miljoonalla eurolla Englannin Valioliigan Manchester Cityyn. Avauskaudellaan hän pelasi 17 valioliigaottelua ja kahdeksan peliä Mestarien liigassa ilman tehomerkintöjä sekä voitti Englannin liigacupin. Seuraavalla kaudella hän voitti Valioliigan ja Liigacupin mestaruudet. Hän pelasi Valioliigassa 28 ottelua, joissa teki kaksi ja alusti neljä maalia. Hänet nimettiin sarjan tähdistöjoukkueeseen. Mestarien liigassa pelaamissaan yhdeksässä ottelussa hän sekä teki että syötti yhden maalin. Tappiollisessa Mestarien liigan finaalissa hän oli vaihtopenkillä.

Cancelo teki kaudella 2021–2022 pelaamissaan 36 valioliigaottelussa yhden maalin ja antoi seitsemän maalisyöttöä Cityn voittaessa jälleen mestaruuden. Hänet valittiin Valioliigan kauden joukkueeseen. Mestarien liigan yhdeksässä ottelussa hän teki kaksi ja syötti kolme maalia. Seuraavalla kaudella hän pelasi tammikuun loppuun mennessä Valioliigassa 17 ottelua ja teki kaksi maalia. Mestarien liigassa hän pelasi kaikissa kuudessa alkulohkon ottelussa.

Cancelo siirtyi 31. tammikuuta 2023 loppukauden mittaisella lainasopimuksella Bundesliigan Bayern Müncheniin. Hän pelasi mestaruuden voittaneessa Bayernissa 15 liigaottelua ja teki yhden maalin. Mestarien liigassa hän pelasi neljä ottelua.

Syyskuussa 2023 Cancelo siirtyi loppukauden kestävälle lainalle espanjalaisseura FC Barcelonaan. Hän pelasi 32 La Liga -ottelua ja teki niissä kaksi maalia. Mestarien liigassa hän pelasi kymmenen ottelua ja teki kaksi maalia.

Elokuussa 2024 Cancelo siirtyi 21,2 miljoonalla saudiarabialaiseen Al-Hilaliin kolmivuotisella sopimuksella. Hän pelasi kaudella 2024–2025 Saudi-Arabian Valioliigassa 22 ottelua. AFC Champions Leaguessa hän pelasi yhdeksän ottelua, joissa hän teki kaksi maalia ja antoi viisi maalisyöttöä. Kesällä 2025 pelatuissa seurajoukkueiden MM-kilpailuissa Cancelo pelasi viisi ottelua. Kaudella 2025–2026 Cancelo ehti pelata Al-Hilalissa kaksi liigaottelua sekä neljä AFC Champions Leaguen ottelua. Hän teki maalin 25. marraskuuta 2025 AFC Champions Leaguen ottelussa irakilaista Al-Shortaa vastaan.

Tammikuussa 2026 Cancelo palasi FC Barcelonaan loppukauden mittaisella lainasopimuksella.

## Maajoukkueura
Cancelo pelasi kaikissa Portugalin ikäkausimaajoukkueissa alle 16-vuotiaista lähtien. Hän pelasi Portugalin kaikki ottelut alle 19-vuotiaiden EM-kilpailuissa 2012 ja 2013 sekä kaksi ottelua alle 20-vuotiaiden MM-kilpailuissa 2013. Hän pelasi yhdessä ottelussa Portugalin saavuttaessa hopeaa alle 21-vuotiaiden EM-kilpailuissa 2015. Hän pelasi kaikki kolme ottelua saman ikäluokan EM-kilpailuissa 2017.

Cancelo pelasi ensimmäisen ottelunsa Portugalin A-maajoukkueessa Gibraltaria vastaan syyskuussa 2016. Hän teki ottelussa maalin, kuten myös kahdessa seuraavassa maaottelussaan, MM-karsintapeleissä Andorraa ja Färsaaria vastaan. Hän joutui jättämään EM-kilpailut 2021 väliin sairastuttuaan koronaan. Hän pelasi MM-kilpailuissa 2022 täyden ajan Portugalin kaikissa kolmessa alkulohko-ottelussa ja tuli lisäksi vaihdosta kentälle puolivälierässä Marokkoa vastaan. EM-kilpailuissa 2024 hän pelasi avauskokoonpanossa kaksi ensimmäistä alkulohko-ottelua, neljännesvälierän ja puolivälierän.

Cancelo on pelannut helmikuun 11. päivään 2026 mennessä 64 A-maaottelua, joissa hän on ollut 58 kertaa avauskokoonpanossa, ja tehnyt niissä 12 maalia. Kolmen ensimmäisen maaottelunsa jälkeen hän on tehnyt maalin syyskuussa 2020 Kansojen liigan ottelussa Kroatiaa, kesäkuussa 2021 ystävyysottelussa Israelia, kesäkuussa 2022 Kansojen liigan otteluissa Sveitsiä ja Tšekkiä, maaliskuussa 2023 EM-karsintaottelussa Liechtensteinia, lokakuussa 2023 EM-karsintaottelussa Bosnia ja Hertsegovinaa, marraskuussa 2023 EM-karsintaottelussa Liechtensteinia, syyskuussa 2025 MM-karsintaottelussa Armeniaa sekä syyskuussa 2025 MM-karsintaottelussa Unkaria vastaan.

## Lähteet

## Aiheesta muualla

* João Cancelon tilastot Soccerway-sivustolla